Azərbaycan Respublikasının

Gənclər Fondunun Müşahidə

Şurasının 04 oktyabr 2018-ci il

tarixli Q-03 nömrəli Qərarı

ilə təsdiq edilmişdir.

**AZƏRBAYCAN RESPUBLİKASININ GƏNCLƏR FONDU TƏRƏFİNDƏN QRANT MÜSABİQƏSİNDƏN KƏNAR GƏNCLƏR TƏŞKİLATLARININ LAYİHƏLƏRİNİN MALİYYƏLƏŞDİRİLMƏSİ**

**QAYDASI**

1. **Ümumi müddəalar**
   1. “Azərbaycan Respublikasının Gənclər Fondu tərəfindən qrant müsabiqəsindən kənar gənclər təşkilatlarının layihələrinin maliyyələşdirilməsi Qaydası” (bundan sonra - bu Qayda) Azərbaycan Respublikasının Prezidentinin 29 avqust 2018-ci il tarixli 253 nömrəli Fərmanı ilə təsdiq edilmiş “Azərbaycan Respublikasının Gənclər Fondunun vəsaitindən istifadə, o cümlədən Fondun vəsaiti hesabına güzəştli kreditlərin verilməsi Qaydası“nın 10.1.1-ci yarımbəndinə müvafiq olaraq hazırlanmışdır.
   2. Bu Qayda Azərbaycan Respublikasında dövlət qeydiyyatına alınmış gənclər təşkilatlarına şamil olunur.
   3. Fondun Müşahidə Şurası müsabiqədən kənar maliyyələşmə həcmini müəyyən edir və zərurət yarandıqda təqvim ili ərzində bu fondun vəsaitlərindən istifadə ilə bağlı dəyişikliklər edilməsi barədə qərarlar qəbul edir.
   4. Müraciətlər il ərzində, qrant müsabiqələrinin keçirilmə müddəti istisna olmaqla qəbul olunur.
   5. Layihələrin icra müddəti 12 aydan çox olmamalıdır və icrası müraciət tarixindən minimum 1 ay sonra başlaya bilər.

**II. Müraciət şərtləri və meyarları**

2.1. Müraciət etmək istəyən gənclər təşkilatları Fondun rəsmi internet səhifəsində ([www.youthfoundation.az](http://www.youthfoundation.az) və ya www.ayf.az) qeydiyyatdan keçməli və saytda əks olunan formaya uyğun olaraq, elektron qaydada müraciətlərini göndərməlidir.

2.2. Müraciətləri yalnız dövlət qeydiyyatına alınmış gənclər təşkilatları edə bilər.

2.3. Müraciət edən gənclər təşkilatları aşağıda göstərilən tələblərə cavab verməlidir:

2.3.1. son 2 il ərzində ən azı 3 layihə həyata keçirməlidir;

2.3.2. son 1 il ərzində fəaliyyəti ilə bağlı ətraflı hesabatı Fonda təqdim etməlidir;

2.3.3. qeydiyyatda olduğu şəhər/rayonda davamlı fəaliyyəti mövcud olmalıdır;

2.3.4. cəmiyyətə açıq olmalıdır və internet şəbəkəsində daima yenilənən veb-sayta və ya sosial şəbəkələrdə hesablara malik olmalıdır.

2.4. Fond tərəfindən maliyyələşdirilən layihəsinin icrası başa çatmış, lakin müqavilədə müəyyən edilmiş son tarixə qədər hesabatı Fonda təqdim etməyən gənclər təşkilatlarının müraciətlərinə baxılmır. 

2.5. Təqdim olunan layihələrin məzmunu Azərbaycan Respublikasında həyata keçirilən dövlət gənclər siyasətinin istiqamətləri, müvafiq sahədəki qanunvericilik və Fondun Nizamnaməsi ilə ziddiyyət təşkil etməməlidir.

2.6. Siyasi, kommersiya, xeyriyyə və dini məzmunlu layihələr Fond tərəfindən maliyyələşdirilmir.

2.7. Layihələr 30 iş günü ərzində qiymətləndirilir və maliyyələşdirilmiş müraciətlər ilə bağlı müraciət edən təşkilata məlumat verilir.

2.8. Müraciətlər üzrə mövzuların siyahısı hər ilin əvvəli Şura tərəfindən təsdiq edilir. Müraciət olunan layihələr mövzulara uyğun olmalı, minimum 3 şəhər və ya rayonda həyata keçirilməsi və ya minimum 3 şəhər və rayondan gənclərin əhatə olunmasını nəzərdə tutmalıdır.

**III. Layihələrin ilkin ekspertizası və qiymətləndirilməsi**

3.1. Təqdim olunmuş layihələrin qiymətləndirilməsi 2 mərhələdə həyata keçirilir:

3.1.1. layihələrin ilkin ekspertizası;

3.1.2. layihələrin qiymətləndirilməsi və qərarların qəbul edilməsi.

3.2. Layihələrin ilkin ekspertizası Fond tərəfindən həyata keçirilir.

3.3. Fond:

3.3.1. Layihələrin qeydiyyatını aparır;

3.3.2. Layihənin bu Qaydaya uyğunluğunu, Fondun Müşahidə Şurası tərəfindən müəyyən olunan müraciət şərtlərinə və ekspertiza və qiymətləndirmə meyarlarına uyğunluğu, ictimai əhəmiyyətliliyini, səmərəli və real olmasını, habelə davamlılıq amillərini qiymətləndirir;

3.3.3. Müraciət etmiş gənclər təşkilatının Fondun maliyyə dəstəyi ilə əvvəl icra etdiyi layihələrin və maliyyələşdirilmiş müraciətlərinin hesabatlılıq vəziyyətini araşdırır.

3.4. Bu Qaydaya uyğun olmayan layihələr növbəti mərhələyə buraxılmır.

3.5. Fond ilkin ekspertizanın nəticələri ilə bağlı hər bir layihə haqqında arayış hazırlayır və Fondun İcraçı direktoruna təqdim edir.

3.6. İcraçı direktor təqdim edilən arayışlar əsasında layihələrə baxır və qiymətləndirir, Müşahidə Şurasının sədrinin yazılı razılığı ilə qərarlar qəbul edir.

**IV. Maliyyələşdirilmiş müraciətlər üzrə monitorinq və hesabatı**

4.1. Maliyyələşdirilməsi barədə qərar qəbul edilmiş layihələr üzrə tərəflər arasında qrant müqaviləsi bağlanılır və Azərbaycan Respublikası Nazirlər Kabinetinin 2015-ci il 5 iyun tarixli 216 nömrəli qərarı ilə təsdiq edilmiş “Qrant müqavilələrinin (qərarlarının) qeydə alınması Qaydaları”na uyğun olaraq qeydiyyat orqanına müraciət edilir. Qrant müqaviləsi tərəflərə və qeydiyyat orqanına təqdim olunması üçün müvafiq sayda imzalanır.

4.2. Fond müsabiqədənkənar maliyyələşdirilmiş layihələrin icrasına nəzarət məqsədi ilə monitorinqlər təşkil edir və müvafiq arayışlar hazırlayır. Monitorinq “Azərbaycan Respublikasının Gənclər Fondu tərəfindən maliyyələşdirilmiş layihələrin monitorinqinin aparılması Qaydası”na uyğun olaraq aparılır.

4.3. Fond tərəfindən müsabiqədənkənar maliyyələşdirilmiş layihələrin icrasının yekunu ilə bağlı tələb olunan sənəd və materialların siyahısı Müşahidə Şurası tərəfindən təsdiq olunmuş “Azərbaycan Respublikasının Gənclər Fondu tərəfindən müsabiqədən kənar maliyyələşdirilmiş layihələrin icrasının yekunları ilə bağlı resipiyentlərdən tələb olunan sənəd və materialların Siyahısı”na əsasən müəyyən edilir.

4.4. Gənclər təşkilatları layihənin icrası başa çatdıqdan sonra 30 gündən gec olmayaraq müvafiq təsviri və maliyyə hesabatını təsdiqləyici sənədlərlə birlikdə Fonda təqdim edirlər.

4.5. Hesabatlar Fond tərəfindən təsdiq olunmuş formalara uyğun olaraq, Azərbaycan dilində tərtib edilir.

4.6. Ayrılmış vəsait tam xərclənmədikdə, qalıq məbləğ Fondun hesabına qaytarılır.

4.7. Fond hesabatların yoxlanılması prosesində gənclər təşkilatlarından əlavə məlumat və (və ya) sənədlər tələb edə bilər.

4.8. Fond hesabatları müvafiq qaydada yoxladıqdan sonra onları təsdiq edir və bu barədə qrant alanı elektron məktub və (və ya) digər vasitələrlə məlumatlandırır.